**Ministru kabineta noteikumu projekta „Pārējo inženierbūvju būvnoteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Būvniecības likuma Būvniecības likuma 5.panta pirmās daļas 2. punkts un otrās daļas 5., 7. un 10. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kopš ir spēkā Ministru kabineta 2014.gada 16.septembra noteikumi Nr.551 „ Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi” (turpmāk – Ministru kabineta noteikumi Nr.551), to piemērošanā ir konstatētas nepilnības, it sevišķi pielikumos apstiprinātajās veidlapās, kuras ir jānovērš pēc iespējas savlaicīgāk. Lai novērstu praksē konstatētās neskaidrības, ko radīja Ministru kabineta noteikumu Nr.551 nosaukums, ņemot vērā visu speciālo būvnoteikumu struktūru un saturu, ir precizēts attiecīgo noteikumu nosaukums.  Ministru kabineta noteikumu projekta „**Pārējo inženierbūvju būvnoteikumi**” (turpmāk – noteikumu projekts) mērķis ir novērst konstatētās neprecizitātes spēkā esošajos Ministru kabineta noteikumos Nr.551, kā arī harmonizēt atsevišķu punktu redakcijas ar citiem normatīvajiem aktiem, tai skaitā ar būvniecību reglamentējošajiem noteikumiem. Jēdziens “atjaunošana” tiek lietots Būvniecības likuma 1.panta 4.punkta izpratnē.  Ņemot vērā Ministru kabineta noteikumos Nr.551 6.punktā noteiktos gadījumus, kad nav nepieciešama būvniecības ieceres dokumentācija un izvērtējot vēl citus iespējamos gadījumus no drošības viedokļa, regulējums papildināts ar iespēju ārpus publiskās ārtelpas (proti, privātajā ārtelpā) būvēt atsevišķus labiekārtojuma elementus, piemēram, vaļēju terasi (kas nav saistīta ar ēku) (jēdziens “publiskā ārtelpa” tiek saprasts Ministru kabineta 30.04.2013. noteikumu Nr.240 “Vispārīgie teritorijas plānošanas, izmantošanas un apbūves noteikumi” 2.21.apakšpunkta izpratnē). Par vaļēju terasi (kas nav saistīta ar ēku) nav uzskatāma terase Latvijas būvnormatīva LBN 211-15 “Dzīvojamās ēkas” 2.23.apakšpunkta izpratnē. Šajā sakarā būtu jāuzsver, ka neatkarīgi no plānotās atrašanās vietas karogu masta ar augstumu virs 12 m būvdarbiem ir nepieciešams paskaidrojuma raksts. Tāpat, lai novērstu neskaidrības, noteikts, ka būvtāfelēm novietošanai nojaukšanai nav nepieciešama būvniecības ieceres dokumentācija. Tas pats attiecas arī uz darbiem saistībā ar kapavietas aprīkojumu (kapavietā uzstādīta piemiņas zīme, piemineklis, soliņš, apmales, sēta u.tml.).  Vienlaikus, lai mazinātu izmaksas attiecībā uz atļaujām, kas nepieciešamas, lai varētu uzsākt sezonāla rakstura komercdarbību kādā vietā vai saskaņotu publisku pasākumu, ir noteikts, ka gadījumā, ja saņemt atļauja publiska pasākuma vai ielu tirdzniecībai – nav nepieciešama papildus atļauja no būvvaldes, lai novietotu pirmās vai otrās grupas inženierbūvi, kura nepieciešama publiskajam pasākuma vai ielu tirdzniecības nodrošināšanai.  Vienlaikus Ministru kabineta noteikumi Nr.551 precizēti, ņemot vērā Ministru kabineta 2015.gada 22.decembra noteikumus Nr.804 “Grozījumi Ministru kabineta 2014. gada 19. augusta noteikumos Nr. 500 “Vispārīgie būvnoteikumi”” – mainīts būvju iedalījums grupās, papildinot pirmās grupas būves ar atsevišķām būvēm. Kā pirmās grupas inženierbūve, citu starpā, ir noteikts gājēju ceļš, veloceļš un vieglas konstrukcijas gājēju vai velo tilts ar laidumu līdz 10 m. Šajā sakarā vēršama uzmanība uz to, ka 2014.gada 19.augusta Ministru kabineta noteikumu Nr.500 “Vispārīgie būvnoteikumi” izpratnē šīs iepriekš minētās līnijveida inženierbūves nav uzskatāmas par autoceļu vai tā daļu likuma “Par autoceļiem” izpratnē, bet tās var būt, piemēram, kā tūrisma, sporta vai rekreācijas infrastruktūras elements (nošķirti no autoceļiem, tai skaitā pašvaldību ielām, māju un komersantu ceļiem).  Līnijveida inženierbūvju, uz kurām attiecas likums “Par autoceļiem”, būvniecību regulē Ministru kabineta 2014.gada 14.oktobra noteikumi Nr.633 “Autoceļu un ielu būvnoteikumi”. Ja gājēju ceļš, veloceļš un vieglas konstrukcijas gājēju vai velo tilts ir uzskatāms par autoceļu vai tā daļu likuma “Par autoceļiem” izpratnē, tad to būvniecībai ir piemērojami Ministru kabineta 2014.gada 14.oktobra noteikumi Nr.633 “Autoceļu un ielu būvnoteikumi”.  Ciktāl tas attiecas uz pirmās grupas inženierbūvēm - žogs un atsevišķi labiekārtojuma elementi, ievērojot šo būvju raksturu un sarežģītības pakāpi, kā arī, lai mazinātu izmaksas, it sevišķi ņemot vērā, ka atbilstoši Ministru kabineta 2014.gada 2.septembra noteikumi Nr.529 “Ēku būvnoteikumi” 12.punktam, būvniecības ierosinātājs jau var pats izstrādāt būvniecības ieceres dokumentāciju noteikta veida būvdarbiem, ir noteikts, ka attiecībā uz iepriekš minētajām inženierbūvēm būvniecības ierosinātājs var pats izstrādāt būvniecības ieceres dokumentāciju (noteikumu projekta 9.punkts).  Ņemot vērā, ka praksē vienlaikus ar sezonas ēku tiek būvētas arī sezonas inženierbūves, kuras izmantošanas laiks nav ilgāks par vienu gadu, noteikumu projektā ir paredzēts regulējums otrās grupas sezonas inženierbūvju būvniecībai, piemērojot paskaidrojuma raksta procedūru (noteikumu projekta 15.punkts).  Ievērojot saņemto informāciju par izmaksu mazināšanu attiecībā uz nepieciešamību rasējums sagatavot uz topogrāfijas plāna pamatnes, tika pārvērtēta attiecīgā plāna nepieciešamība būvniecības procesā. Jāatzīmē, ka noteikumos ar jēdzienu “topogrāfiskais plāns” tiek saprasts topogrāfiskais plāns Ministru kabineta 2012.gada 24.aprīļa noteikumu Nr.281 „Augstas detalizācijas topogrāfiskās informācijas un tās centrālās datubāzes noteikumi” izpratnē. Valsts zemes dienests un pašvaldības jau šobrīd uzkrāj ģeotelpisko informāciju, kas var tikt izmantota būvniecības procesam derīga kartogrāfiskā materiāla izgatavošanai. Ņemot vērā iepriekš minēto, noteiktu projektā ir noteikts, ka ģeodēzisko darbu veikšanai persona (mērnieks) un pašvaldība (atsevišķos gadījumos) var izgatavot būvju situācijas plānu (ielu sarkano līniju, Nekustamā īpašuma valsts kadastra informācijas sistēmā reģistrēto zemes vienības robežu un būvju, kā arī zemes gabala augstas detalizācijas topogrāfiskās informācijas, savietots attēlojums vizuāli uztveramā formā). Tomēr ir jānodrošina, ka šāds kartogrāfiskais materiāls nav acīmredzami neprecīzs. Nepieciešamības gadījumā mērnieks precizē iegūto informāciju pēc stāvokļa dabā. (noteikumu projekta 19.-29.punkts). Ja pamata informācijas ir nepietiekama, tad šādu plānu neizgatavo. Tāpat jāuzsver, ka Nekustamā īpašuma valsts kadastra informācijas sistēmas telpiskos datus (kadastra karti) topogrāfiskās uzmērīšanas vajadzībām būvju situācijas plāna izstrādātājs saņem uz rakstiskas vienošanās pamata Valsts zemes dienesta datu publicēšanas un e-pakalpojumu portālā www.kadastrs.lv. Nekustamā īpašuma valsts kadastra informācijas sistēmas telpiskos datus (kadastra karti) topogrāfiskās uzmērīšanas vajadzībām Valsts zemes dienests apliecina ar e-zīmogu.  Būvju situācijas plāns nav izmantojums, piemēram, gadījumā, ja plānota otrās vai trešās grupas inženierbūves pārbūve, mainot inženierbūves apjomu. Vienlaikus, pārvērtējot topogrāfiskā plāna nepieciešamību, attiecībā uz pirmās grupas inženierbūvju būvniecību, lai mazinātu izmaksas, paredzēti papildus gadījumi, kad persona var izmantot jau tās rīcībā potenciāli esošo situācijas plānu – nepasūtot topogrāfiskā plāna sagatavošanu (noteikumu projekta 33. un 34.punkts). Jēdziens “situācijas plāns” ir nošķirams no jēdziena “būvju situācijās plāns” un tiek lietots Ministru kabineta 2011.gada 27.decembra noteikumu Nr.1019 “Zemes kadastrālās uzmērīšanas noteikumi” izpratnē.  Lai nodrošinātu prasību pārskatāmību, ir nodalītas prasības inženiertīklu pievadu, grodu aku, avotu kaptāžu un ūdens ieguves urbumu būvniecībai no prasībām iekšējo inženiertīklu būvniecībai (noteikumu projekta 34. un 36.punkts). Ciktāl tas attiecas uz inženiertīklu pievadu būvniecību būtu jānorāda, ka noteikumu projektā šīs jēdziens ir lietots Ministru kabineta 2014.gada 19.augusta noteikumi Nr.500 “Vispārīgie būvnoteikumi” noteikumu izpratnē - ārējā energoapgāde, elektronisko sakaru, ūdens un citu resursu apgādes sistēma, kas sastāv no pazemes vai (un) virszemes cauruļvadu, kabeļu, vadu un tā tehnisko ietaišu kopuma no sadales tīkla līdz būves ievada noslēgierīcei vai ievada sadalnei.  Precizēta inženierbūvju konservācijas kārtība, nosakot, ka inženierbūvju konservāciju var veikt arī gadījumos, kad nav pieņemts pašvaldības lēmums, bet ekspluatācijā pieņemtai inženierbūvei nepieciešams veikt konservāciju, piemēram, pēc ugunsgrēka vai citas nelaimes, lai pēc iespējas ātrāk novērstu apdraudējumu sabiedrībai, bīstamību videi vai ēkas konstrukcijām, persona var būvvaldē iesniegt paskaidrojuma rakstu konservācijai un citus dokumentus (noteikumu projekta 38.punkts).  Ja pirmās grupas inženierbūves būvniecībai ir paredzēts piesaistīt publisko tiesību juridiskās personas, Eiropas Savienības politikas instrumentu finansējumu, tad iesniedzot informāciju būvvaldei par būvdarbu veicēju papildus iesniedz arī atbildīgo būvspeciālistu saistību rakstus. Tādejādi būvvalde var izvērtēt gan būvdarba veicēja atbilstību, gan atbildīgo būvspeciālistu kompetenci plānotā objekta būvniecībā un nepieciešamības gadījumā neveikt atzīmi par būvdarbu uzsākšanas nosacījumu izpildi, ja būvspeciālistiem nav attiecīgās kompetences veikt konkrētos būvdarbus.  Gadījumos, kad pašvaldības būvvalde ir pieņēmusi lēmumu par būvniecības ieceres publiskas apspriešanas nepieciešamību un tās apspriešanas laikā būvniecības ierosinātajam apbūvējamā zemesgabalā publiski redzamā un pieejamā vietā jāizvieto būvtāfele, noteikumu projektā precizēts, ka šajos gadījumos par saņemto būvatļauju nav nepieciešams vēlreiz izvietot būvtāfeli.  Precizēts otrās un trešās grupas inženierbūvju būvprojekts sastāvs - inženierrisinājumu daļā esošā būvkonstrukciju daļa, novēršot praksē konstatētās interpretācijas par šo daļu izstrādātāja kompetenci atbilstoši Būvniecības likuma 13.pantam.  Ņemot vērā noteikumu projekta 6.punktu, ir precizēts regulējums par būvētāja tiesībām, precizējot tos būvdarbu veidus, ko būvētājs var veiktiem pats saviem spēkiem (piemēram, iekšējo inženiertīklu, kas atrodas viņa valdījumā, būvdarbus, proti, aiz pakalpojuma sniedzēja piederības robežas) (noteikumu projekta 94.punkts).  Papildināts ar prasību, ka ne tikai būvvalde, bet arī Būvniecības valsts kontroles birojs pēc pamatu izbūves var pieprasīt pamatu izpildmērījumus par tā kompetencē (Būvniecības likuma 6.1panta pirmās daļas 1.punkts) esošajiem objektiem.  Precizēta inženierbūves pieņemšana kārtība par būvniecības dalībnieku (autoruzraugs, būvuzraugs vai būvdarbu veicējs) atteikšanos piedalīties pieņemšanas darbā. Ņemot vērā, ka saskaņā ar Būvniecības likuma 12.panta trešās daļas 7.punktu inženierbūves pieņemšana ekspluatācijā ir būvvaldes kompetence, tad, pieaicinot pieņemšanas darbā piedalīties citus ar nododamo objektu saistītos būvniecības dalībniekus, viņu atteikums nav pamats būvvaldei (atbilstoši kompetencei - Būvniecības valsts kontroles birojam) nepieņemt objektu ekspluatācijā.  Tā kā, stājoties spēkā Ministru kabineta noteikumiem Nr.551, tika mainīta minimālā būvdarbu garantija atsevišķiem būvdarbiem no divi līdz pat pieciem gadiem, attiecīgo normu piemērošanā radās dažādas interpretācijas par kādiem būvdarbiem ir sedzama garantija, noteikumu projektā skaidrots jēdziena “būvdarbu garantija” saturs, t.i., ka šī garantija neattiecas uz būvdarbu laikā uzstādītām iekārtām.  Lai nodrošinātu glābšanas dienestu vajadzībām un sabiedrībai kopumā aktuālu informāciju par inženierbūvi raksturojošajiem datiem, kā arī veicinātu šo datu reģistrāciju vai aktualizāciju Nekustamā īpašuma valsts kadastra informācijas sistēmā kā to paredz Nekustamā īpašuma valsts kadastra likums, noteikumu projekts papildināts ar pienākumu otrās un trešās grupas inženierbūves īpašniekam reģistrēt vai aktualizēt inženierbūves datus Nekustamā īpašuma valsts kadastra informācijas sistēmā.  Ministru kabineta noteikumu Nr.551 pielikumi, kurus jāizdod būvvaldei, ir precizēti ņemot vērā Ministru kabineta 2010.gada 28.septembra noteikumu Nr.916 „Dokumentu izstrādāšanas un noformēšanas kārtība” prasības, kā arī precizētas atsevišķas piezīmes precīzāk paskaidrojot, kādā veidā aizpildāma veidlapā norādāmā informācija. Būvatļauja papildināta ar ziņu norādīšanu par objekta piekritību Būvniecības valsts kontroles birojam.  Noteikumu projektā un tā pielikumos tiek precizēts lietotais termins “būvprojekta izstrādātājs”. Turpmāk būvprojekta izstrādātājs saprotams kā būvspeciālists vai būvkomersants, kurš izstrādā būvprojektu minimālā sastāvā un būvprojektu. Savukārt nepieciešamo dokumentu sagatavotājs paskaidrojuma rakstam vai apliecinājuma kartei tiek definēts kā ieceres izstrādātājs, kas var būt būvspeciālists vai būvkomersants attiecīgajās būvprojektēšanas jomā.  Pielikumos precizēta lietotā terminoloģija, kas izriet no grozījumiem Ministru kabineta 2014.gada 19.augusta noteikumos Nr.500 “Vispārīgie būvnoteikumi”, kā arī atsevišķas vietas saistībā ar izmaiņām Ministru kabineta noteikumu Nr.551 pamattekstā. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jebkura persona, kura ierosinās inženierbūvju būvniecības procesu, kā arī iestādes, kuras ir iesaistītas šajā procesā. Blakus esošo nekustamo īpašumu īpašnieki, kurus skars plānotā būvniecība. Šīs sabiedrības grupas aptuveno skaitlisko lielumu nav iespējams noteikt. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās, sabiedrības grupām un institūcijām projekta tiesiskais regulējums pamatā nemaina tiesības un pienākumus, kā arī veicamās darbības salīdzinājumā ar iepriekšējo regulējumu. Lai arī ir mainītas prasības noteiktos gadījumos iesniegt topogrāfisko plānu un rasējumus veidot uz topogrāfiskā plāna pamatnes, tas nemaina personu līdzšinējos pienākumus iesniegt noteiktus dokumentus būvvaldēs, atkarībā no inženierbūves un būvdarbu veida. Papildus tam ir precizēts to gadījumu skaits, kad nav nepieciešama būvniecības dokumentācija vai ir piemērojama paskaidrojuma raksta procedūra (vienkāršāka procedūra), nevis vispārīgais būvniecības process, kura ietvaros tiek izdota būvatļauja. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Projekts šo jomu neskar. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2017. gadu | izmaiņas, salīdzinot ar 2017. gadu | izmaiņas, salīdzinot ar 2017. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 263 318 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 263 318 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 263 318 | 0 | 0 | 0 | 0 |
| 2.1. valsts pamatbudžets | 263 318 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Lai nodrošinātu noteikumu projekta īstenošanu, nepieciešams veikt pielāgošanas darbus Būvniecības informācijas sistēmā. Pielāgošanas darbus plānots veikt vienlaikus ar Ministru kabineta noteikumu projektā “Grozījumi Ministru kabineta 2014.gada 2.septembra noteikumos Nr.529 “Ēku būvnoteikumi”” (VSS-1073) paredzētajiem sistēmas pielāgošanas darbiem. Ņemot vērā līdz šim esošās Būvniecības informācijas sistēmas izstrādes un pielāgošanas izmaksas, aprēķināts, ka noteikumu projektos paredzēto grozījumu ieviešanai nepieciešamas 60 cilvēkdienas. 1 cilvēkdienas izmaksas ir 375 EUR (ieskaitot PVN), līdz ar to pielāgošanas izmaksas varētu sasniegt 22 500 EUR (60 x 375).  Nepieciešamie izdevumi 22 500 EUR apmērā tiks segti 2017.gadā Būvniecības informācijas sistēmas uzturēšanai piešķirto līdzekļu 263 318 *euro* apmērā ietvaros. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Tieslietu ministrijai sešu mēnešu laikā no šo noteikumu spēkā stāšanās būtu jāizvērtē nepieciešamība veikt grozījumus 2012.gada 24.aprīļa Ministru kabineta noteikumos Nr.281 “Augstas detalizācijas topogrāfiskās informācijas un tās centrālās datubāzes noteikumi”, lai noteiktu kārtību atvieglota topogrāfiskā plāna uzmērīšanai vai sagatavošanai pievadu būvniecības vajadzībām savrupmāju apbūves teritorijās, ja līdz zemes gabala robežai ir izbūvēts ārējā inženiertīkla atzars, un citos gadījumos, kad nav nepieciešams augstas detalizācijas topogrāfiskās informācijas plāns. |
| 2. | Atbildīgā institūcija | Tieslietu ministrija (Valsts zemes dienests). |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts sabiedrībai publiski ir pieejams Ekonomikas ministrijas tīmekļa vietnē (sākto ar 2015.gada 11.novembri) un pēc izsludināšanas Valsts sekretāra sanāksmē bija pieejams Ministru kabineta tīmekļa vietnē. Par noteikumu projektu ir informēta Latvijas Būvniecības padome un tas bija pārrunāts starpinstitūciju un sabiedrības pārstāvju 2015.gada 10.decembra sanāksmē par ūdensapgādes un kanalizācijas jautājumiem. |
| 2. | Sabiedrības līdzdalība projekta izstrādē | Uz noteikumu projekta izsludināšanas Valsts sekretāru sanāksmē dienu (vairāk kā divu nedēļu laikā, skaitot no noteikumu projekta publiskošanas) nebija saņemti priekšlikumi vai iebildumi no sabiedrības pārstāvjiem. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, pašvaldību būvvaldes, Būvniecības valsts kontroles birojs, Valsts ugunsdzēsības un glābšanas dienests, Valsts zemes dienests, Veselības inspekcija, Valsts kultūras pieminekļu aizsardzības inspekcija, Valsts vides dienests un reģionālās vides pārvaldes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

*Anotācijas V sadaļa – projekts šo jomu neskar.*

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

Valsts sekretārs J. Stinka

06.04.2017 15:57

2391

Lazarevs,

67013035, Andris.Lazarevs@em.gov.lv